**דף עבודה: סם חיים**

**מַעֲשֶׂה בְּרוֹכֵל\* אֶחָד שֶׁהָיָה מִסְתּוֹבֵב בָּעֲיָרוֹת הַסְּמוּכוֹת לְצִפּוֹרִי, וְהָיָה מַכְרִיז וְאוֹמֵר: "מִי שֶׁרוֹצֶה לִקְנוֹת סַם חַיִּים, יָבוֹא וְיִקַּח!"**

**הָיָה ר' יַנַּאי יוֹשֵׁב ולוֹמֵד בִּטְרַקְלִינוֹ,\* שָׁמַע אֶת הָרוֹכֵל שֶׁמַּכְרִיז: "מִי שֶׁרוֹצֶה לִקְנוֹת סַם חַיִּים..."**

**אָמַר לוֹ (ר' ינאי): "בּוֹא וַעֲלֵה לְכָאן וּמְכֹר לִי".**

**אָמַר לוֹ הָרוֹכֵל: "לֹא אַתָּה צָרִיךְ לוֹ, וְלֹא חֲבֵרֶיךָ צְרִיכִים לוֹ".**

**הִפְצִיר בּוֹ ר' יַנַּאי עוֹד וְעוֹד, וּלְבַסּוֹף עָלָה אֶצְלוֹ.**

**הוֹצִיא הָרוֹכֵל סֵפֶר תְּהִלִּים וְהֶרְאָה לְר' יַנַּאי פָּסוּק: "מִי הָאִישׁ הֶחָפֵץ חַיִּים" (תהילים לד, יג), מָה כָּתוּב בַּפָּסוּק אַחֲרָיו? "נְצֹר\* לְשׁוֹנְךָ מֵרָע" (תהילים לד, יד).**

**אָמַר ר' יַנַּאי: "כָּל יָמַי הָיִיתִי קוֹרֵא אֶת הַפָּסוּק הַזֶּה וְלֹא הָיִיתִי יוֹדֵעַ הֵיכָן הוּא פָּשׁוּט,\* עַד שֶׁבָּא רוֹכֵל זֶה וְהוֹדִיעַ".**

על פי מדרש ויקרא רבה, פרשה טז, סימן ב

ביאור מילים

רוֹכֵל – מוכר

טְרַקְלִינוֹ – חדר האורחים שלו

הפציר – ביקש והתחנן

נְצֹר – שמור

הֵיכָן הוּא פָּשׁוּט – היכן פירושו (לא שם לב שהוא מופיע בפסוק אחריו)